Document ID: 31999R1152

ΚΑΝΟΝΙΣΜΟΣ (ΕΚ) αριθ. 1152/1999 ΤΗΣ ΕΠΙΤΡΟΠΗΣ
της 1ης Ιουνίου 1999
για καθορισμό του κατωφλίου παρεμβάσεως για τα λεμόνια για την περίοδο εμπορίας 1999/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε από τον κανονισμό (ΕΚ) αριθ. 857/1999(2), και ιδίως το άρθρο 27 παράγραφοι 1 και 2,
Εκτιμώντας:
(1) ότι στο άρθρο 27 παράγραφος 1 του κανονισμού (ΕΚ) αριθ. 2200/96 προβλέπεται ο καθορισμός κατωφλίου παρεμβάσεως όταν η αγορά ενός προϊόντος που αναφέρεται στο παράρτημα ΙΙ αντιμετωπίζει ή είναι πιθανόν να αντιμετωπίσει ανισορροπίες που προκαλούν ή δύνανται να προκαλέσουν σημαντικές αποσύρσεις· ότι από μία τέτοια εξέλιξη υπάρχει κίνδυνος να προκληθούν δυσχέρειες στον προϋπολογισμό για την Κοινότητα·
(2) ότι με τον κανονισμό (ΕΚ) αριθ. 1608/98 της Επιτροπής(3), έχει καθοριστεί κατώφλι παρεμβάσεως για τα λεμόνια για την περίοδο 19998/99· ότι οι όροι που έχουν καθοριστεί από το προαναφερθέν άρθρο 27 πληρούνται για το προϊόν αυτό και πρέπει συνεπώς να καθοριστεί κατώφλι παρεμβάσεως για τα λεμόνια για την περίοδο 1999/2000·
(3) ότι για κάθε ένα από τα εν λόγω προϊόντα, ενδείκνυται να καθοριστεί αυτό το κατώφλι παρεμβάσεως συναρτήσει ενός ποσοστού της μέσης παραγωγής που προορίζεται για την κατανάλωση σε νωπή κατάσταση των πέντε τελευταίων περιόδων για τις οποίες υπάρχουν διαθέσιμα στοιχεία· ότι πρέπει για το προϊόν αυτό να καθοριστεί και η περίοδος που λαμβάνεται υπόψη για να εκτιμηθεί η υπέρβαση του κατωφλίου παρεμβάσεως·
(4) ότι σε εφαρμογή του προαναφερθέντος άρθρου 27, η υπέρβαση του κατωφλίου παρεμβάσεως συνεπάγεται μείωση της κοινοτικής αποζημιώσεως αποσύρσεως για την περίοδο που έπεται εκείνης της υπερβάσεως του κατωφλίου· ότι πρέπει να καθοριστούν οι επιπτώσεις από την υπέρβαση αυτή για το προϊόν αυτό και να καθοριστεί μείωση ανάλογη προς τη σπουδαιότητα της υπερβάσεως ενός των ορίων ενός ορισμένου ποσοστού·
(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το κατώφλι παραμβάσεως για τα λεμόνια για την περίοδο 1999/2000 καθορίζεται σε 73100 τόνους.
2. Η υπέρβαση του κατωφλίου παρεμβάσεως εκτιμάται με βάση τις αποσύρσεις που πραγματοποιούνται κατά την περίοδο από 1 Απριλίου 1999 έως 31 Μαρτίου 2000.
Άρθρο 2
Εάν η ποσότητα για την οποία υπάρχει παρέμβαση αποσύρσεως, κατά την περίοδο που καθορίζεται στο άρθρο 1 παράγραφος 2, υπερβαίνει το κατώφλι που έχει καθοριστεί στο άρθρο 1 παράγραφος 1, η κοινοτική αποζημείωση αποσύρσεως που καθορίζεται κατ' εφαρμογή του άρθρου 26 του κανονισμού (ΕΚ) αριθ. 2200/96, κατά τη διάρκεια της επομένης περιόδου εμπορίας, μειώνεται ανάλογα προς τη σπουδαιότητα της υπερβάσεως σε σχέση με την παραγωγή που έχει χρησιμοποιηθεί ως βάση υπολογισμού του εν λόγω κατωφλίου.
Η μείωση της κοινοτικής αποζημιώσεως αποσύρσεως δεν δύναται ωστόσο να είναι ανώτερη από 30 %.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Ιουνίου 1999.

Labels: 3
17
6